કેન્દ્ર સરકારના મુખ્ય આર્થિક સલાહકાર અરવિંદ સુબ્રહ્મણ્યમે તેમનો કાર્યકાળ પૂરો થવાના લગભગ એક વર્ષ પહેલાં રાજીનામું આપી દીધું છે. રાજીનામા માટે તેમણે અંગત કારણ જણાવ્યું છે અને સરકાર સાથે કામ કરવાના તેમના અનુભવને તેમણે જીવનનો સુવર્ણકાળ ગણાવ્યો છે. આમ છતાં મુદત પૂરી થતાં પહેલાં તેમની વિદાયને સામાન્ય માનવામાં આવતી નથી અને અનેક આર્થિક મુદ્દાઓ પરત્વે સરકાર સાથે તેમના ભિન્ન મત અથવા મતભેદોને પણ કારણભૂત ગણવામાં આવે છે. આ પહેલાં આવા જ એક આર્થિક નિષ્ણાત અરવિંદ પનગઢિયાએ પણ તેમની મુદત પહેલાં પદ છોડીને વિદાય લીધી હતી. તેઓ નીતિ આયોગના ઉપાધ્યક્ષ જેવા મહત્ત્વના પદ પર બિરાજમાન હતા.